钦定古今图书集成/历象汇编/乾象典/第040卷 > 《十二夜月与张子同玩感述》王慎中
## 钦定古今图书集成/历象汇编/乾象典/第040卷 > 《十二夜月与张子同玩感述》王慎中

高旻荡浮翳，仲冬淑气清。良夜何未央，憩坐临前楹。
舒景扬云端，皓魄委广庭。灏英鲜瑶席，华彩鉴雕棂。
稍稍风露重，微微河汉明。眷兹泰宇宽，展席谐芳朋。
抚景遗俗迫，即事寡氛婴。岂惟祛烦积，亦以湛心灵。
戒盈君子德，和光达士情。葆曜贞有孚，养晦善自名。